| Pactiones habite de molendino de Corgenaio cum dominis eiusdem ville | Magister Hugo , curie Senonensis officialis , universis litteras istas inspecturis eternam in Domino salutem . Notum sit omnibus quod Frater Galterus , abbas , et conventus Vallislucentis , ad petitionem Iohannis domicelli de Corgeneio , concesserunt se reddituros Domine Fraessendi matri ipsius Iohannis quatuordecim sextarios bladi de molitura et unam sextarium frumenti , scilicet septem sextarios de molitura et unam minam frumenti in crastino octavarum Natalis Domini et reliquos septem sextarios de molitura et unam minam frumenti in crastino octavarum Pasche . Et isti quindecim sextarii erunt de quatuor modiis bladi quos ecclesia Vallislucentis debet singulis annis supradicto Iohanni . Post mortem vero dicte domine , predicti quindecim sextarii ad supradictum Iohannem et ad heredes eius sine contradictione revertentur . Predicta autem domina et Iohannes filius eius concesserunt fratribus Vallis Lucentis ut ipsi quociens cumque voluerint possint curare lo Bierz molendini de Corgeneio et a superiori parte molendini et ab inferiori et exinde terram eicere et ibidem dimittere supra terram dicte domine et Iohannis , filii eius , ad dexteram et ad sinistram . Concesserunt etiam ut novum fossatum quod , de assensu eorum , predicti fratres fecerunt ab inferiori parte molendini habeat novem pedes in latitudine et permaneat ubi factum est imperpetuum . Et fratres Vallis Lucentis possint illud , quotiens voluerint , curare et reparare et exinde terram eicere et dimittere supra terram dicte domine et Iohannis filii eius . Concesserunt etiam ipsa domina et filius eius Iohannis ut dicti fratres a superiori parte molendini iuxta caput orti eiusdem Iohannis versus molendinum faciant unam vannam ad aquam divertendam , et ut ipsi fratres quotiens voluerint in maretis eorumdem domine et Iohannis sitis ab inferiori parte molendini cespites et terram , et in terra eorum , terram et cream accipiant ad usus molendini iam superius memorati . Concesserunt etiam eisdem fratribus unam viam quadrigariam per quam que voluerint ad molendinem ire possint ad molendinum et redire . Que via incipiat iuxta caput oschie Fiorie a superiori parte et protendatur usque ad molendinum per terram et per prata eorundem domine et Iohannis . Et via ipsa , si fratres voluerint , habeat per terram arabilem duas tesias in latitudine et per prata septem pedes . Et fratres faciant desuper , si voluerint , unam calceiam eiusdem latitudinis . Et per prata ex utraque parte vie faciant , si voluerint , fossata unum ex una parte vie , et unum ex altera et utrumque habeat quatuor pedes in latitudine usque ad molendinum . Concesserunt etiam ipsis fratribus quatuor tesias terre undique circa molendinum , inter quas tesias ipsi fratres possint facere quicquid voluerint et edificare . Predicta vero domina poterit in eodem molendino molere bladum suum tota vita sua sine molitura . Hec omnia predicta domina et Iohannes , filius eius , concesserunt se tenere bona fide , salva iusticia quam ipsi dicuntur habere in via superius memorata , ita dicimus salva iusticia quod fratres Vallis Lucentis non contradicent eis in eadem via iusticiam habere . Abbas autem et conventus Vallis Lucentis hoc concesserunt , sicut nobis constat per litteras patentes Venerabilis Guidonis , prioris de Nova Villa Archiepiscopi , quem propter hoc ad abbatem et conventum direximus . Quod ut firmum et stabile permaneat in perpetuum , litteras istas sigillo Senenense curie fecimus munimine roborari . Actum anno Domini , Mo CCo Vicesimo Primo , mense Iunio .